medieval-data/medieval-letters huggingface dataset:
LXII.  Episcopo Castellano (Veneto) mandat ut parochialia capellae S. Severi jura tueatur.   (Veronae, Oct. 17.) [CORNELIUS  Eccl. Venet.  t. II, p. 145.]
Author: Urbanus III

URBANUS episcopus, servus servorum Dei, venerabili Castellano episcopo et dilecto filio JOANNI plebano S. Bartholomaei, salutem et apostolicam benedictionem.

Significavit nobis dilecta in Christo filia abbatissa S. Laurentii, quod licet Georgii Laurentii boni Joannis de Morzano, et quorumdam aliorum domus in parochia S. Severi, quae est capella praedictae abbatissae, consistant, habitatores tamen domorum ipsarum eidem capellae jura parochialia non exsolvunt. Quoniam igitur nostrae sollicitudinis est et officii singulis Ecclesiis suam justitiam conservare, discretioni vestrae per apostolica scripta mandamus quatenus, inquisita plenius veritate, si rem ita per se habere constiterit, habitatores domorum illarum, ut praescriptam capellam pro audiendis quotidianis officiis adeant, et eis tam in obsequiis mortuorum, quam in aliis reverentiam debitam exhibeant, et parochialia jura persolvant, contradictione et appellatione cessante, ecclesiastica districtione cogatis; verum si aliquid super hoc emerserit quaestionis, id a vobis diligenter audiri volumus, et sine appellationis diffugio mediante justitia, terminari. Datum Veronae, XVI Kal. Novembris.
LXIII.  Ubaldo, archiepiscopo Pisano, primatum Sardiniae asserit, an. 1186, indictione  V, XIII  Kal. Nov.   (Oct. 20), sub dat. « Veronae per manum Alberti S. Romanae Ecclesiae presbyteri cardinalis et cancellarii. » [UGHELLI,  Italia Sacra,  III, 408.] LXIV.  Absaloni archiepiscopo Lundensi asserit castrum Hafnense, post ejus mortem Roschildensi ecclesiae obventurum.   (Veronae? Oct. 21.) [THORKELIN,  Diplom. Arna-Magnaean.  I, 57.]
Author: Urbanus III

URBANUS episcopus, servus servorum Dei, venerabili fratri ABSALONI Lundensi archiepiscopo, apostolicae sedis legato, salutem et apostolicam benedictionem.

Fratres et episcopos nostros tam propinquos quam longe positos sincera tenemur charitate diligere, ipsosque in his quae juste requirunt, libenter et efficaciter exaudire. Eapropter tuis justis postulationibus grato concurrentes assensu castrum de Hafn quod illustris memoriae Waldemarus, olim rex Daciae, tuae fraternitati contulit et tu tali conditione interposita Roskildensi ecclesiae pia consideratione dedisti, ut ipsum debeas quoad vixeris detinere post decessum tuum ad ecclesiam ipsam libere devolvendum sub jam dictae conditionis tenore, sicut ipsum juste et sine controversia possides cum omnibus pertinentiis suis auctoritate apostolica confirmamus et praesenti scripti patrocinio communimus. Videlicet villam ipsam de Hafn. Oterslef cum omnibus pertinentiis suis, scilicet Saereslef, Solbiergh, Wanlosae, Wigheslef, Walby mansum unum, Brunshöw, Ymbrethorp, mansionem de Gefnetofte cum omnibus pertinentiis suis, Myrthigae cum omnibus pertinentiis, Baksuerthe, Wigherom, Husfrucöp, Awerthe, Burgheby, Mertherom cum omnibus pertinentiis suis, praeterea universam partem eorum quae acquisivit Nicolaus castellanus tuus juxta tenorem pacti, quod inter vos convenit. Nulli igitur omnino hominum liceat hanc paginam nostrae constitutionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Witerbi, XII Kal. Novembr.
LXV.  Canonicorum Ecclesiae Pisanae possessiones et privilegia confirmat.   (Veronae, Nov. 7.) [UGHELLI,  Italia Sacra,  III, 413.]
Author: Urbanus III

Anno 1186, quo Ubaldus Pisanam Ecclesiam gerebat, Villanus archipresbyter, et metropolitanae sedis canonici ab Urbano III papa, ut privilegia, et immunitates, quibus hactenus potiti essent, sua auctoritate fulciret, eblanditi sunt, qui ipsorum votis, lato diplomate, iisdem fere verbis alterius Anastasii supra recitati, benevolum se impertiit.

Datum Veronae, per manum Moysis Lateranensis canonici vicem agentis cancellarii, VII Idus Novembris, indict. IV, Incarnat. Domin. ann. 1186, pontif. D. Urbani papae III anno primo. Ego Melchior presb. card. SS. Joannis et Pauli Ego Urbanus catholicae Ecclesiae episcopus ss. Ego Henricus Albanensis episcopus ss. Ego Paulus Praenestinus episcopus ss. Ego Petrus presbyter card. tit. Sancti Silvestri ss. Ego Laborans presb. card. tit. S. Mariae, trans T. suscripsi. Ego Pandulphus presb. tit. SS. XII. Apost. ss. tit. Pammachii ss. Ego Adelardus tit. S. Marcelli presbyter card. ss. Ego Gratianus diac. card. tit. SS. Cosmae et Damiani subscripsi. Ego Lofredus diac. card. tit. S. Mariae in Via Lata subscripsi. Ego Petrus diac. card. tit. S. Nicolai in Carcere Tul. subscripsi. Ego Rodulphus diac. card. tit. S. Georgii in Velabro subscripsi.
LXXV.  Monasterium S. Sepulcri Placentinum tuendum suscipit ejusque bona et privilegia confirmat.  [CAMPI,  Hist. di Piacenza,  II, 370.]
Author: Urbanus III

URBANUS episcopus, servus servorum Dei, dilectis filiis abbati S. Sepulcri Placen. ejusque fratribus, tam praesentibus quam futuris, regularem vitam professis, in perpetuum. . . . . . Eapropter, dilecti in Domino filii, vestris justis postulationibus clementer annuimus, et praedictum monasterium S. Sepulcri, in quo divino estis obsequio mancipati, ad exemplar praedecessorum nostrorum Romanorum pontificum, sub beati Petri et nostra protectione suscipimus, et praesentis scripti privilegio communimus. In primis quidem statuentes ut ordo monasticus in dicto monasterio institutus perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum in quo memoratum monasterium situm est, cum omnibus pertinentiis suis; ecclesiam S. Nicolai; ecclesiam S. Nazarii, juxta ipsum monasterium positas; ecclesiam SS. Cosmae et Damiani et S. Vitalis Cremonae positam cum pertinentiis suis, etc

Statuimus insuper, et praesenti decreto sancimus ut libertatem, quam bonae memoriae Dionysius quondam Placentiae episcopus de assensu canonicorum suorum monasterio vestro concessit, et scripto proprio confirmavit, videlicet, ut sitis ab omni jugo episcopali et onere servitutis liberi, sicut hanc libertatem usque ad nostra tempora possedistis, ita sine contradictione alicujus deinceps habeatis, etc. Prohibemus autem ut infra fines vestrae parochiae, nullus sine assensu dioecesani episcopi, et vestro, ecclesiam sive oratorium de novo construere audeat. Decernimus ergo ut nulli omnino hominum praefatum monasterium temere turbare, etc.
LXXVII.  Universos episcopos de hoc fratrum S. Mariae de Reno privilegio certiores facit, « ut a quocunque maluerint catholico antistite ordinentur.  »  (Veronae, Jan. 22.) [  Ibid.,  p. 435.]
Author: Urbanus III

URBANUS episcopus, servus servorum Dei, venerabilibus fratribus universis episcopis ad quos litterae istae pervenerint, salutem et apostolicam benedictionem.

Cum dilectis filiis nostris . . . . . priori et conventui Sanctae Mariae de Reno ab episcopis Bononiensibus fuerit jam pridem indultum, et apostolico eis privilegio confirmatum, ut a quocunque maluerint catholico antistite ordinentur, providere volumus et debemus, ut eis libertas ista futuris temporibus servetur illaesa. Quapropter fraternitati vestrae per apostolica scripta mandamus quatenus, cum ad vos aliquis eorum accesserit ordinandus, juxta tenorem privilegii nostri, nullius contradictione vel appellatione obstante, auctoritate apostolica ordinetis. Nolumus autem ut pro eo quod ab aliquo semel aut saepius receperint ordines, facultas eis adeundi alium vel alios aliquatenus denegetur. Datum Veronae, XI Kal. Februarii.
LXXVIII.  Archiepiscopo Tarraconensi et episcopo Barcinonensi praecipit ne ab abbate fratribusque Sanctarum Crucum obedientiam poscant, quoad eorum de monasterio controversia dirimatur.   (Veronae, Jan. 28.) [MARCA,  Marca Hispanica,  1380.]
Author: Urbanus III

URBANUS episcopus, servus servorum Dei, venerabilibus fratribus archiepiscopo Tarraconensi et episcopo Barcinonensi, salutem et apostolicam benedictionem.

Significarunt nobis dilecti filii abbas et conventus de Sanctis Crucibus quod cum ipsorum monasterium in confinio parochiarum vestrarum sit fundatum, quaestione inter vos suborta ad quem de jure debeat pertinere, quilibet vestrum ab abbate obedientiam quaestione pendente requirit. Quia igitur aequum non est quod praedictus abbas, donec concordia vel judicio fuerit terminatum, cui praedictum monasterium competat, alicui vestrum ullam jure parochiali obedientiam debeat exhibere, fraternitati vestrae per apostolica scripta mandamus quatenus, donec inter vos super hoc judicatum fuerit vel amicabiliter compositum, ab exactione obedientiae vel aliis inquietationibus ipsius abbatis penitus existentes, monasterium ipsum in nullo aggravare tentetis. Datum Veronae, V Kal. Februarii.
LXXIX.  Sororibus S. Nicolai Furnensibus annuos solidos quinquaginta donatos a Gertrude quondam comitissa Maurianensi, asserit.   (Veronae, Febr. 5.) [MIRAEUS,  Opp. diplom.,  III, 59.]
Author: Urbanus III

URBANUS episcopus, servus servorum Dei, dilectis in Christo filiabus CHRISTIANAE priorissae et sororibus S. Nicolai Furnensis, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant, effectu prosequente complere. Eapropter, dilectae in Domino filiae, vestris justis postulationibus grato concurrentes assensu, quinquaginta solidos Flandrensis monetae, quae vos annuatim ex pia distributione nobilis mulieris Gertrudis quondam comitissae Maurianensis, auctoritate apostolica roborata, contingunt, sicut in authentico nobilis viri Philippi comitis Flandrensis fratris ipsius, et suo plenius continetur, vobis et per vos Ecclesiae vestrae auctoritate apostolica confirmamus, et praesentis scripti patrocinio communimus. Nulli ergo hominum liceat hanc paginam nostrae constitutionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, Nonis Februarii.
LXXX.  Monachis et fratribus militiae Templi et Hospitalis Hierosolymitani in urbe vel suburbio Aquensi commorantibus praecipit ne Ecclesiae Aquensis jura infringant.   (Veronae, Febr. 12.) [MORIONDI,  Monumenta Aquensia,  I, 84.]
Author: Urbanus III

URBANUS episcopus, servus servorum Dei, dilectis filiis monachis et fratribus militiae Templi et Hospitalis Hierosolymitani in Aquensi urbe vel suburbio commorantibus, salutem et apostolicam benedictionem.

Quanto de favore ecclesiastica commoda nobis majora proveniunt, tanto ne Ecclesiarum jura temere perturbetis nobis imminet sollicitius providendum. Ideoque praesentium vobis auctoritate mandamus, et districte praecipimus, quatenus terminos parochiae Aquensis civitatis et suburbii, quae Aquensi Ecclesiae per sententiam D. bonae memoriae quondam Mediolanensis archiepiscopi adjudicata fuisse dignoscitur, nullatenus infringatis, nec aliquem de parochia illa in poenitentiis publicis, et exsequiis defunctorum, vel aliis parochialibus admittatis, quia grave nobis existeret, et molestum, nec possemus aequanimiter sustinere. Datum Veronae, II Id. Februarii.
LXXXI.  Ad Reginaldum episcopum et capitulum Carnotense.--Ne domus in claustro laicis dentur, aut locentur a canonicis.   (Veronae, Febr. 18.) [D' ACHERY,  Spicil.,  III, 550.]
Author: Urbanus III

URBANUS episcopus, servus servorum Dei, venerabili fratri R. episcopo, et dilectis filiis decano et capitulo Carnotensi, salutem et apostolicam benedictionem.

Audivimus, et audientes nequivimus non mirari, quod laici quidam in claustro vestro domos jure haereditario possidentes, tales personas plerumque admittunt, per quas clericorum quies inhonesto strepitu saepe turbatur, et devotio populi, ne divinis intendat officiis, praepeditur. Joculatoribus quidem, aleatoribus, cauponibus et mulieribus turpibus praescriptae domus de consuetudine prava locantur. Volentes igitur communi Ecclesiae honestati consulere, auctoritate apostolica prohibemus ne domos canonicales ulterius laicis, per quos honestati ecclesiasticae derogetur, vel gratis dentur, aut etiam sub quacunque occasione locentur. Constituimus etiam de domibus quas laici in claustro jure haereditario tenent, si eas in personis propriis cum honesta familia, exclusis mulieribus turpibus, inhabitare noluerint, ut nonnisi clericis, vel personis regularem vitam professis, gratis, vel pro pretio concedant, si congruum eis pretium voluerint exhibere. Nulli ergo omnino hominum liceat hanc paginam nostrae constitutionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, XII Kal. Martii.
LXXXII.  Privilegium pro monasterio S. Mariae de Campo-Martis Romano.   (Veronae, Febr. 26.) [MONTFAUCON,  Diarium Italicum,  243.]
Author: Urbanus III

URBANUS episcopus, servus servorum Dei, dilectis in Christo filiabus AGNETI abbatissae, ac sororibus S. Mariae de Campo-Martis, salutem et apostolicam benedictionem.

Ea quae de apostolici auctoritate mandati concordia vel judicio terminantur, firma debent et illibata manere, et ne processu temporis in contentionis scrupulum denuo reducantur, litterarum memoriae commendari, scriptoque apostolico communiri. Cum autem inter monasterium vestrum et ecclesias Sancti Triphonis, Sancti Salvatoris de Serra, Sancti Nicolai de Praefecto, et Sancti Blasii de Monte Acceptabili, super parochiali jure populi qui contineri dignoscitur a domo Pauli Joannis de Mitia, et infra a domo Bucacanum, et infra a via majore, quae tendit juxta turrim Aimeldrigi de Scorza sancto, et infra ab utroque latere viae a domo Monachi, et infra a domo Benencase de Romanello, et infra, diutius fuisset agitata contentio: tandem felicis memoriae Lucius papa, praedecessor noster, dilectis filiis rectoribus Romanae fraternitatis eamdem causam fine commisit debito terminandam. Qui, audito quod monasterium vestrum jam dictum populum tanquam parochianos a quadraginta retro annis continue tenuerat usque ad tempus illud, et . . . . hinc inde propositis ab impetitione adversae partis super eodem populo, vos et vestrum monasterium absolverunt, adjudicantes vobis et eidem coenobio populum, ipsum prout antea noscebamini tenuisse. Ut igitur eadem sententia perpetuam habere valeat firmitatem, ipsam prout rationabiliter lata est, et in scripto exinde facto plenarie continetur, auctoritate apostolica confirmamus, et praesentis scripti patrocinio communimus, statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus, se noverit incursurum. Datum Veronae, IV Kal. Martii.
LXXXV.  Canonicorum Veronensium bona confirmat.   (Veronae, Mart. 23.) [UGHELLI,  Italia sacra,  V, 806.]
Author: Urbanus III

URBANUS episcopus, servus servorum Dei, dilectis filiis canonicis Veronen., salutem et apostolicam benedictionem.

Justis petentium desideriis facilem nos convenit praebere consensum, et vota quae a rationis tramite non discordant effectu prosequente complere. Eapropter vestris justis postulationibus grato concurrentes assensu, praesentium auctoritate statuimus ut quaecunque vobis ex donatione imperatorum, vel regum, seu aliorum principum tam in possessionibus et dignitatibus quam aliis rationabiliter sunt et per devotionem concessa, firma vobis vestrisque successoribus et illibata permaneant; sub interminatione anathematis prohibentes ut nullus ea temere surripere, perturbare, vel in vestrum praejudicium detinere praesumat. Decernimus ergo, etc. Dat. Veron., X Kal. Aprilis.
LXXXVI.  Bulla pro canonicis Mutinensibus   (Veronae, April. 5.) [TIRABOSCHI,  Mem. Moden.,  III, 99.]
Author: Urbanus III

URBANUS episcopus, servus servorum Dei, dilectis filiis magistro MARTINO praeposito et canonicis Mutinensibus, salutem et apostolicam benedictionem.

Ea quae ad conservandum statum consideratione provida statuuntur, firma debent et illibata consistere, et ne per alicujus malitiam violentur, scriptis apostolicis communiri. Eapropter, dilecti in Domino filii, vestris postulationibus inclinati ordinationem, quae inter vos et H. bonae memoriae quondam episcopum Mutinensem super receptione legatorum Romanae Ecclesiae et procuratione archiepiscopi Ravennatis de assensu et voluntate M. bonae memoriae Sancti Georgii ad Velum Aureum diaconi cardinalis, tunc apostolicae sedis legati, provide intercessit, videlicet ut sive absens fuerit episcopus vester, sive praesens, totam procurationem primae diei, vos autem totam diei secundae memorato archiepiscopo et legatis teneamini exhibere, sicut de assensu partium provide facta est et recepta, et a felicis recordationis Alexandro praedecessore nostro litteris postmodum apostolicis confirmata, ratam et firmam esse decernimus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, Nonas Aprilis.
LXXXVII.  P. praepositi Regini possessiones confirmat.   (Veronae, April. 9.) [  Ibid.,  p. 100.]
Author: Urbanus III

URBANUS episcopus, servus servorum Dei, dilecto filio P. REGINO praeposito, salutem et apostolicam benedictionem.

Sacrosancta Romana Ecclesia devotos et humiles filios ex assuetae pietatis officio propensius diligere consuevit, et ne pravorum hominum molest . . . . . suae protectionis munimine confovere. Eapropter, dilecte in Christo fili, devotionem quam erga beatum Petrum et nos ipsos habere dignosceris attendentes, personam tuam cum omnibus bonis tam ecclesiasticis quam mundanis, quae impraesentiarum juste et pacifice possides, aut in futurum justis modis praestante Domino poteris adipisci, sub beati Petri et nostra protectione suscipimus. Specialiter autem ecclesiam Sanctae Mariae de Fabrica, quam per electionem fratrum ejus de assensu canonicorum Reginae Ecclesiae, per concessionem venerabilis fratris nostri Regini episcopi, longe ante obitum felicis recordationis Alexandri papae praedecessoris nostri, fuisti adeptus et impraesentiarum sine controversia possides, devotioni tuae apostolica auctoritate confirmamus et praesentis scripti patrocinio communimus. Nulli ergo, etc. Dat. Ver., Idus Aprilis.
LXXXVIII.  Henricum Bituricensem archiepiscopum per totam provinciam Bituricensem, excepto Dolensi monasterio, suum creat legatum.   (Veronae, April. 13.) [  Gall. Christ. nov.,  II, Instr., p. 18.]
Author: Urbanus III

URBANUS episcopus, servus servorum Dei, venerabilibus fratribus episcopis et dilectis filiis abbatibus et aliis ecclesiarum praelatis, universo clero et populo per Bituricensem provinciam constitutis, S. et A. B.

Cum Bituricensem Ecclesiam inter alias ecclesias Galliarum, beneficiorum intuitu quae jam pridem ab ea in minori officio constituti recepimus, specialiter et praecipue diligere teneamur, eam praerogativa nostrae dilectionis et gratiae libenter volumus prout convenit honorare. Nihilominus etiam, ad exhibendam ei uberius gratiam apostolicae sedis, venerabilis fratris nostri Henrici ejusdem ecclesiae archiepiscopi experta devotio nos inducit, quem sicut virum providum, discretum, et moribus et genere nobilem circa nos et Romanam Ecclesiam tantam devotionem novimus exhibere, ut ejus meritis suffragantibus ab apostolica sede propensius diligi debeat, et attentius honorari. Inde est utique quod ipsius prudentia et honestate pensata, ei de consilio fratrum nostrorum per totam provinciam vestram, excepto monasterio Dolensi, apostolicae commisimus legationis officium exsequendum, ut in ea vice nostra corrigat corrigenda, plantet quae noverit esse plantanda, et vitiis exstirpatis germina studeat propagare virtutum. Mandamus itaque universitati vestrae atque praecipimus, quatenus eumdem archiepiscopum, sicut legatum apostolicae sedis, et virum tantae dignitatis et nominis, reverenter curetis et devote recipere et ad vocationem ejus sine contradictione qualibet accedentes, salubribus statutis et mandatis ejus humiliter pareatis: ita quod ipse per providentiam suam et humilitatem vestram, injunctum legationis officium melius cum auxilio gratiae coelestis valeat exsequi, et nos devotionem et obedientiam vestram non immerito debeamus, cum audierimus commendare. Datum Veronae, Idus Aprilis.
LXXXIX.  Fratribus Carthusiensibus liberum prioris et procuratoris eligendi arbitrium asserit.   (Veronae, April. 18.) [  Privil. ord. Carthus.,  fol. 2º.]
Author: Urbanus III

URBANUS episcopus, servus servorum Dei, dilectis filiis priori et fratribus Carthusiensibus, salutem et apostolicam benedictionem.

Tanto religiosa loca arctiori debemus dilectione amplecti et eorum commodis diligentius imminere, quanto in eis dignior impenditur Domino famulatus. Volentes igitur utilitati vestrae paterna sollicitudine providere, auctoritate praesentium duximus inhibendum, ne prior aliquis vel procurator eidem domo vera cujusque violentia vel astutia praeponatur, nisi quem fratres de communi consilio vel majoris et sanioris partis secundum statuta ordinis duxerint eligendum. Datum Veronae, XIV Kalendas Maii.
XC.  Michaeli abbati monasterii S. Petri Mutinensis ejusque successoribus usum mitrae, sandaliorum, caligarum, chirothecarum concedit.   (Veronae, April. 26.) [TIRABOSCHI,  Memorie Moden.,  III, 100.]
Author: Urbanus III

URBANUS episcopus, servus servorum Dei, dilecto filio MICHAELI abbati Sancti Petri juxta civitatem Mutinam siti, salutem et apostolicam benedictionem.

Eos Ecclesia Romana consuevit dilectione amplecti quorum devotionem in pluribus est experta. Hac igitur consideratione inducti, et tuis nihilominus precibus inclinati illius charitatis obtentu, qua te et ecclesiam tuam fuimus dum in minori essemus amplexati, usum mitrae, sandaliorum, caligarum, et chirothecarum tibi tuisque successoribus indulgemus, et sicut a quadraginta retro annis, tu et antecessores tui habuisse noscimini, praesentis scripti pagina confirmamus. Nulli ergo omnino hominum liceat hanc paginam nostrae concessionis et confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, VI Kalendas Maii.
XCI.  Privilegium pro ecclesia S. Salvii Florentina.   (Veronae, Maii 4.) [UGHELLI,  Italia sacra,  III, 99] .
Author: Urbanus III

URBANUS episcopus, servus servorum Dei, dilectis filiis GILBERTO abbati, et conventui Sancti Salvii Floren., salutem et apostolicam benedictionem.

Justis petentium desideriis facilem nos convenit praebere consensum, et vota quae a rationis tramite non discordant, effectu prosequente complere. Eapropter, dilecte in Domino fili, vestris justis postulationibus grato concurrentes assensu, ecclesiam Sancti Jacobi, sitam in civitate Florentiae, a bonae recordationis Julio quondam ejusdem civitatis episcopo, de consensu capituli Florentini, ecclesiae vestrae concessam, cum sepultura et parochia ejus, cum limitibus certis, qui in chartula quam idem episcopus de illa vobis et ecclesiae S. Salvii donatione tradidit, leguntur expresse, sicut ea juste ac sine controversia possidetis, auctoritate vobis apostolica confirmamus, et praesentis scripti patrocinio communimus. Statuentes ut nulli omnino hominum sit licitum hanc paginam nostrae confirmationis infringere, vel ei ausu temerario aliquatenus contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum se noverit incursurum. Datum Veronae, IV Nonas Maii.